 इंया लग्गा‘रदा ऐ जे उमर अब्दुल्ला दे नेतृत्व आह्‌ली गठबंधन सरकार मुफ्ती सरकार दे पदचिन्हें उप्पर गै चलदे होई जम्मू कश्मीर च पैरा मिल्ट्री फोर्स गी पुलस चं तब्दील करना ठीक समझा’ रदी ऐ।  जेकर पैरामिल्ट्री फोर्सज दे निदंनीय आकार गी निक्का करने दे पास्से कदम चुक्के जा ‘रदे न तां एंह् सुआगत जोग कदम न की जे घाटी चं बक्ख-बक्ख स्तरें उप्पर, जिंदे च अलगाववादी, मानवाधिकार कार्यकर्ता ते सिविल समाज दे सदस्य बी शामल न, पास्सेआ एह् अवाज चुक्की जंदी रेई ऐ ते घाटी दी मुक्खधारा आह्‌ली पार्टियें दा एह् प्रत्यक्ष मंत्र बी हा।  एह्‌दे कन्नै ना छड़ा परेशानियां दूर होङन बलके सैन्यीकरण पास्सेआ सिविल थाह्‌रें उप्पर जेह्‌ड़े कब्जे कीते गेदे न उनेंगी बी छुड़ाया जाई सकग की जे सिविल थाह्‌रें उप्पर बंकरें दा बनना ते बंदूकें दे साए ने लोकें दी जिन्दगी गी मुश्कल बनाई दित्ता हा।  हिरासती मौतें दे कदें ना खत्म होने आह्‌ली सूची, गुमशुदगियां, प्रताड़ना दे मामले, बलातकार, पीड़ा इक चरम उप्पर पुज्जी गे हे ते एह् सुरक्षाबलें दी बढ़ती संख्या दे कारण होआ’ रदा हा।  सिविल थाह्‌रें उप्पर सैन्य छावनियें दे बाद्धे होने कन्नै आम जनता लेई थाह‌्‌र घट्ट होने दे कन्नै उंदी तकलीफें च बी बढ़ौत्तरी होंदी ऐ।  एह् गल्ल ते पूरी चाल्ली कन्नै स्वीकार्य ऐ जे सैन्य बलें च बढ़ौत्तरी दा अर्थ ऐ मानवाधिकार हनन दे मामलें च बाद्धे ते उत्तेजन दा प्रमुक्ख कारण ऐ।  लोकें दे डर, मनोविकार ते उंदी विमुखता गी दूर करने लेई विश्‍वास ब्हाली दे उपाय सारे कोला महत्वपूर्ण भूमका नभांदे न ब इस पास्से बी बड़े घट्ट प्रयास कीते गे न।  आतंकवाद थमां सरबंधत हिंसा गी घट्ट करने दा तरीका पैरा मिल्ट्री फोर्सज़ च कटौती करना ऐ ते घाटी ते आतंकवाद गस्त क्षेत्रें डोडा, पुंछ, राजौरी जनेह् क्षेत्र दे सिविल लोकें गी राह‌्‌‌‌त दित्ती जा।  इस लेई इयां लग्गा ‘रदा ऐ जे शैद एह् कदम स्हेई दिशा दे पास्से चुक्के जा’ रदे न की जे घाटी दी मुक्खधारा आह्‌ली पार्टियां बी सर्वसम्मति कन्नै सिविल क्षेत्रें कन्नै सैन्यबलें गी ट्हाने लेई प्रचार करदी रेइयां न, तां जे जम्मू कश्मीर च पूर्ण शांति स्थापत करने लेई गल्लबात लेई म्हौल तैआर होई सके। 